UNICEF Malaysia – Kadar Pengangguran Ketua Isi Rumah di PPR KL Meningkat Dua Kali Ganda

Share it

Kadar pengangguran dalam kalangan Ketua Isi Rumah di Projek Perumahan Rakyat ( PPR ) sekitar Kuala Lumpur meningkat dua kali ganda kepada 15% pada Disember 2020 berbanding 7% pada September lalu.

Kajian berpanjangan yang dilakukan oleh UNICEF Malaysia dengan kerjasama UNFPA ini menunjukkan golongan rentan kekal sengsara apabila 42% daripada isi rumah ini berada di dalam kemiskinan meskipun pelbagai bantuan kerajaan diterima.

Situasi lebih buruk menimpa Ketua Isi Rumah ( KIR ) yang diketuai oleh wanita dan Orang Kurang Upaya. Pendapatan isi rumah ini masing-masing telah menurun 20% dan 31% pada Disember berbanding September yang lalu.

Kadar kemiskinan dalam kalangan isi keluarga yang mempunyai KIR wanita pula meningkat dari 47% kepada 61% dalam tempoh yang sama. Bagi keluarga KIR Orang Kurang Upaya, kadar kemiskinan mutlak kekal tinggi iaitu pada 55% manakala hampir keseluruhan mereka tinggal di dalam kemiskinan relatif.

Bantuan kerajaan sedikit sebanyak telah membantu golongan ini mengharungi pandemik Covid-19 yang kian berlarutan. Peratusan bantuan kerajaan berbanding pendapatan isi rumah telah meningkat dua kali ganda kepada 16% berbanding 8% pada sebelum krisis berikutan pemberian tunai Bantuan Prihatin Nasional pada tahun lalu. Purata bantuan zakat juga naik 27% kepada RM144.

Program Geran Khas Prihatin juga kelihatan tidak banyak membantu dalam kalangan golongan yang bekerja sendiri di PPR. Hanya 3% daripada keseluruhan pekerja yang bekerja sendiri menerima bantuan ini dan hampir 87% tidak menerima apa-apa bantuan yang disediakan kerajaan untuk pekerja yang bekerja sendiri.

Meskipun kerajaan optimis dengan prospek perkembangan ekonomi pada tahun ini, namun pandangan berbeza diraih dalam kalangan KIR dari PPR ini. 41% responden menjangkakan masa depan kekal suram pada Disember 2020 berbanding 37% pada September lalu.

Bagi KIR wanita, sekitar 46% daripada mereka menjangkakan keadaan kewangan mereka bertambah buruk dalam tempoh enam bulan akan datang, meningkat dari 34% pada September yang lalu.

Data juga menunjukkan keadaan kesihatan mental bertambah buruk dari masa ke semasa. Kadar tekanan dalam kalangan responden telah meningkat dari 19% pada September kepada 24% pada Disember tahun lalu. Bagi KIR wanita, kadar tekanan meningkat 10% dari 23% kepada 33% dalam tempoh yang sama.

Kajian Families on the Edge ini merupakan siri yang ketiga dikeluarkan sejak negara dilanda pandemik Covid-19 dan temuramah dalam kalangan ketua isi rumah dijalankan dari 14 Oktober 2020 hingga 23 Disember 2020.

Ikuti Ekonomi Rakyat di Telegram


Vaksinasi Perlahan, Bank Dunia Turunkan Unjuran Pertumbuhan Ekonomi  Malaysia

Share it
Bank Dunia Turunkan Unjuran Pertumbuhan Ekonomi Malaysia Kepada 4.5%

Bank Dunia telah menurunkan unjuran pertumbuhan ekonomi Malaysia dari 6.0% kepada 4.5% untuk tahun ini susulan krisis Covid-19 yang berlanjutan selain proses vaksinasi yang perlahan.

Menurut badan ini, pelaksanaan semula Perintah Kawalan Pergerakan ( PKP ) memberikan kesan yang ketara terhadap perbelanjaan peribadi isi rumah di Malaysia. Prospek pertumbuhan ekonomi negara ini bergantung tinggi terhadap tiga faktor iaitu kawalan pergerakan, pengawalan pandemik dan kelajuan proses vaksinasi.

Bank Dunia berharap kerajaan dapat melindungi golongan B40 yang amat terkesan dengan PKP ini termasuklah pekerja informal. Polisi fiskal kerajaan juga harus memberi keutamaan dalam memastikan kesejahteraan rakyat terjamin.

Laporan Malaysia Economic Monitor yang dikeluarkan baru-baru ini menunjukkan bahawa kadar pengangguran kekal tinggi iaitu berada di paras 4.8% pada suku pertama tahun ini. Isu
underemployment
 iaitu mereka yang bekerja dibawah kemahiran serta bekerja kurang daripada 30 jam seminggu juga kekal tinggi.

Bank Dunia turut berpendapat bahawa proses vaksinasi yang dikendalikan kerajaan berjalan dengan amat perlahan. Langkah-langkah pencegahan penularan yang tidak berkesan juga akan memberi kesan yang buruk terutamanya perniagaan yang berada di dalam sektor perkhidmatan.

Kegagalan Mengawal Penularan Wabak Memberi Kesan Yang Buruk Terhadap Ekonomi Malaysia

Laporan ini juga memberi amaran bahawa bilangan isi rumah rentan yang tidak mendapat bantuan yang mencukupi akan bertambah terutamanya mereka yang berada di dalam golongan B40 dan peniaga-peniaga PKS.

Selain itu, ketidaktentuan politik juga akan memberikan kesan negatif kepada pelabur dan mungkin akan merencatkan pemulihan ekonomi negara. Spekulasi mengenai pelanjutan darurat dan nasib serta masa depan gabungan pemerintahan sedia ada menyumbang kepada ketidakstabilan politik di negara ini.

Bank Dunia berharap agar reformasi-reformasi ekonomi dapat dijalankan susulan krisis ini. Jaringan keselamatan sosial perlu diperluaskan kepada mereka yang bekerja di sektor informal bagi memastikan isi rumah di Malaysia lebih berdaya tahan.

Selain itu, reformasi struktural juga perlu dipertimbangkan termasuklah dengan meluaskan sumber pendapatan negara dengan mempertimbangkan cukai-cukai progresif seperti cukai kekayaan dan cukai keuntungan modal.

Ekonomi Malaysia Jatuh 0.5% Pada Suku Pertama Tahun Ini

Ikuti Ekonomi Rakyat di Telegram


Wajarkah Sapura Diselamatkan Kerajaan?

Share it
Sapura Rekodkan Kerugian RM8.9 Bilion Untuk Tahun Kewangan Berakhir 2022

Sapura Energy, sebuah syarikat perkhidmatan minyak & gas yang pernah mempunyai modal pasaran sebanyak RM28.5 bilion kini merekodkan kerugian bersih sebanyak RM8.9 bilion untuk tahun kewangan berakhir 2022.

Berita ini bukanlah suatu khabar yang baik buat rakyat Malaysia. Permodalan Nasional Berhad ( PNB ), salah satu pengurus dana terbesar di Malaysia yang mewakili pelabur-pelabur awam di negara ini memiliki pegangan sebanyak 40% di dalam syarikat ini.

PNB meningkatkan kawalan syer mereka di dalam syarikat ini apabila melanggan syer tambahan yang diterbitkan Sapura Energy bagi membantu syarikat ini meneruskan operasi. Sebanyak RM2.68 bilion dilaburkan PNB pada awal tahun 2019 sekaligus menjadikan Sapura Energy sebagai syarikat kedua di dalam sektor tenaga dimana PNB mempunyai pegangan besar selepas Velesto Energy.

Kini, harga saham Sapura Energy hanya tinggal 3.5 sen, 88% lebih rendah berbanding harga saham pada awal tahun 2019 iaitu sekitar 29 sen sesaham. Modal pasaran Sapura Energy juga merudum kepada RM559 juta.

*Kerugian atas kertas PNB dianggarkan sekurang-kurangnya RM2.48 bilion

Isu kegawatan Sapura Energy bermula sejak tahun kewangan 2018 apabila syarikat itu merekodkan kerugian bersih RM2.5 bilion. Pada tahun 2019, Sapura kembali mencatatkan keuntungan sebanyak RM203 juta setelah menjual 50% pegangan mereka di dalam anak syarikat eksplorasi dan pengeluaran menyebabkan Sapura meraih keuntungan daripada pelupusan sebanyak RM2.5 bilion.

Kerugian Sapura berterusan untuk tahun 2020 hingga 2022 dimana Sapura merekodkan kerugian sebanyak RM4.6 bilion, RM160 juta dan terkini RM8.9 bilion. Berdasarkan penyata kewangan yang diterbitkan beberapa hari lalu, kerugian terkumpul yang dicatatkan Sapura adalah sebanyak RM13.5 bilion.

Dengan liabiliti hampir RM16 bilion, masa depan Sapura Energy yang merupakan salah satu syarikat kebangaan Bumiputera suatu ketika dahulu kini menjadi tanda tanya.

Bekas Perdana Menteri, Najib Razak di dalam hantarannya di Facebook mencadangkan agar Kerajaan menyelamatkan Sapura Energy bagi melindungi para vendor dan pelabur Bumiputera yang melabur melalui PNB.

Terdapat dua cadangan yang diutarakan, satu adalah dengan memberi pinjaman mudah ataupun memohon Kerajaan menjamin pinjaman Sapura. Keduanya adalah dengan mengarahkan PETRONAS ataupun Khazanah untuk mengambilalih Sapura.

Persoalannya kini…. Wajarkah wang pembayar cukai digunakan untuk mem
bailout
 Sapura Energy?

Cadangan untuk menyelamatkan syarikat ini kelihatan tidak mendapat reaksi positif daripada orang ramai. Bendera merah pertama yang kelihatan mungkin kerana cadangan ini datangnya daripada bekas Perdana Menteri yang terpalit dengan pelbagai skandal pelaburan yang tidak menguntungkan seperti 1MDB.

RM432.7 Juta Dibayar Kepada Shahril Dari Tahun 2014 Hingga 2020

Keduanya, isu pampasan gaji yang terlalu tinggi oleh CEO Sapura Energy, Tan Sri Shahril Shamsuddin menyebabkan orang ramai tidak merasa kesian terhadap nasib syarikat ini. Sentimen orang ramai ini ada benarnya, dari tahun 2014 hingga 2020, Shahril yang mempunyai 12.8% pegangan di dalam syarikat ini menerima gaji keseluruhan sebanyak RM432.7 juta.

Ini bermaksud secara purata, beliau menerima gaji tahunan sebanyak RM61.8 juta sejak tahun 2014. Pada tahun 2018 misalnya tatkala Sapura mengalami kerugian RM2.5 bilion, gaji beliau kekal tinggi pada RM71.9 juta.

*Laporan Suruhanjaya Sekuriti menunjukkan beliau merupakan CEO dengan gaji tertinggi di Malaysia selepas CEO Genting

Hanya selepas tahun 2019 gaji beliau dikurangkan dengan drastik kepada RM12.8 juta dan RM9.6 juta pada tahun 2020 dimana Sapura mencatatkan kerugian RM4.565 bilion. Berdasarkan Laporan Suruhanjaya Sekuriti yang dikeluarkan, gaji yang diterima Shahril ini masih dianggap besar kerana gaji penengah CEO di sektor tenaga hanyalah RM3.44 juta.

Bahkan CEO Maybank yang merekodkan keuntungan setinggi RM6.5 bilion pada tahun 2020 hanya meraih gaji sebanyak RM9.4 juta.

Lantas, kewajaran Sapura Energy memberi pampasan yang tinggi kepada CEO tatkala syarikat berada di dalam kegawatan sudah pasti akan dipersoalkan.

RM375.9 Yuran Jenama Dibayar Sapura Kepada Pemilik Jenama Sapura dan Kencana

Bukan itu saja, Sapura juga dilaporkan telah membayar ratusan juta ringgit yuran jenama (
branding fees
 ) kepada syarikat yang dimiliki oleh keluarga Tan Sri Shahril sendiri kerana menggunakan nama Sapura.

*Nama Sapura diambil daripada nama
isteri
/ibu
pengasas
/bekas CEO Sapura bernama Siti Sapura Husin

Berdasarkan laporan tahunan yang diterbitkan, Sapura Energy membayar RM83.4 juta kepada Sapura Holdings Sdn Bhd yang dimiliki secara peribadi oleh Tan Sri Shahril dari tahun 2018 hingga 2021.

Manakala sebanyak RM280 juta yuran jenama dibayar kepada Sapura Holdings Sdn Bhd dan Kencana Capital Sdn Bhd ( yang dimiliki oleh Mokhzani Mahathir ) untuk tujuan yang sama dari tahun 2014 hingga 2017.

*SapuraCrest Petroleum & Kencana Petroleum bergabung pada tahun 2012

Liabiliti

Najib Razak di dalam hantarannya menyatakan bahawa kegagalan Sapura untuk meneruskan perniagaan akan mengakibatkan kesan yang besar kepada bank-bank yang turut dimiliki oleh PNB seperti Maybank.

Berdasarkan penyata kewangan terkini, Sapura mempunyai keseluruhan liabiliti hampir RM16 bilion dengan pinjaman sebanyak RM10.7 bilion. Angka ini satu jumlah yang besar dan dapat dilihat terhadap kos pembiayaan Sapura yang menjangkau lebih RM500 juta setahun.

Walaubagaimanapun, jika nasib Sapura kurang bernasib baik dimana syarikat terpaksa dicairkan, aset-aset Sapura bernilai RM16.2 bilion mungkin mampu menampung sebahagian besar pinjaman-pinjaman bank yang telah diberikan.

Ini seiring dengan amalan di seluruh dunia di mana pihak pemberi pinjaman antara kumpulan pertama yang akan menerima agihan hasil daripada pencairan aset syarikat-syarikat yang bankrap.

Kerugian langsung yang dialami oleh PNB juga dijangka tidak signifikan jika dibandingkan dengan saiz aset sebanyak RM322.6 bilion yang berada di bawah kelolaan PNB.

Persoalan sama ada wajar Sapura diselamatkan hanya mampu dijawab oleh Kerajaan. Apa yang penting ketika ini, kepentingan orang ramai sebagai pelabur dan pembayar cukai perlulah diutamakan agar tidak berlaku pembaziran melibatkan dana awam hanya kerana ingin menjaga periuk nasi sebilangan pihak sahaja.

Ikuti Ekonomi Rakyat di Telegram